BESZÁMOLÓ

MÓRÁGY KÖZSÉG ÖNKORMÁNYZATA KÉPVISELŐ-TESTÜLETÉNEK ÁTFOGÓ ÉRTÉKELÉSE A 2012. ÉVI GYERMEKJÓLÉTI ÉS GYERMEKVÉDELMI FELADATAI ELLÁTÁSÁRÓL

2013. május 25.

Tisztelt Képviselő-testület!

A gyermekek védelméről és a gyámügyi igazgatásról szóló- többször módosított- 1997.évi XXX. törvény (a továbbiakban: Gyvt.) 14.§-a értelmében a gyermekek védelme a gyermek családban történő nevelkedésének elősegítése, veszélyeztetettségének megszüntetése, valamint a szülői vagy más hozzátartozói gondoskodásból kikerülő gyermek helyettesítő védelmének biztosítására irányuló tevékenység. A gyermek védelmét pénzbeli, természetbeni és személyes gondoskodást nyújtó gyermekjóléti alapellátások, illetve gyermekvédelmi szakellátások, valamint a törvényben meghatározott hatósági intézkedések biztosítják. A gyermekvédelmi rendszer működtetése állami és önkormányzati feladat.

A Gyvt. 96.§ (6) bekezdése alapján a helyi önkormányzat a gyermekjóléti és gyermekvédelmi feladatainak ellátásáról minden év május 31. napjáig átfogó értékelést készít.

A gyámhatóságokról, valamint a gyermekvédelmi és gyámügyi eljárásról szóló – többször módosított – 149/1997. (IX.10.) Korm. Rendelet (a továbbiakban. Rendelet) 170/A. §-a , illetve a Rendelet 10. számú melléklete tartalmazza az átfogó értékelés tartalmi követelményeit.

Ennek megfelelően készült el a beszámoló a 2012. évi gyermekjóléti és gyermekvédelmi feladatok ellátásáról.

Tájékoztatom a képviselő-testületet arról, hogy a gyermekjóléti szolgálat működésének tapasztalatairól - alapellátásban részesülők száma, gyermekek veszélyeztetettségének okai, várandós anyák gondozása, családjából kiemelt gyermek szüleinek gondozása, jelzőrendszer tagjaival való együttműködés tapasztalatairól – szóló értékelést a gyermekjóléti szolgálat családgondozója által készített beszámoló alapján építettük be az előterjesztésbe.

1. A TELEPÜLÉS DEMOGRÁFIAI MUTATÓI, KÜLÖNÖS TEKINTETTEL A 0-18 ÉVES KOROSZTÁLY ADATAIRA

A hivatalos adatok szerint Mórágy község állandó népességszáma a 2012. december 31-i állapotnak megfelelően: 801 fő (399 férfi és 402 nő). Mórágy község teljes lakosságából a 18 éven aluliak száma 171 fő, mely a teljes lakosság alig több mint 22 százaléka.

A település állandó népességszámának korcsoportos bontása a 2012. december 31-i állapotnak megfelelően (különös tekintettel a 0-18 éves korosztályra):

	életkor
	férfi
	nő
	összesen

	0-2
	10
	12
	22

	3-5
	14
	8
	22

	6-13
	46
	37
	83

	14-17
	17
	22
	39

	18-59
	231
	220
	451

	60-
	81
	103
	184

	Összesen:
	399
	402
	801


2012. évben születések száma: 6.

2012. évben halálesetek száma: 8.

Az óvodai létszám a 2012. október 1-jei közoktatási statisztika alapján 32 fő.

A Mórágyi Általános Iskolájának létszáma ugyanezen statisztika alapján 87 fő.

A gyermekvédelem helyi ellátó rendszer keretében helyi szinten az önkormányzat a következő ellátásokat köteles biztosítani.

- pénzbeli és természetbeni ellátások;

- hatósági feladatok ellátása;

- személyes gondoskodást nyújtó ellátások.

2. AZ ÖNKORMÁNYZAT ÁLTAL NYÚJTOTT PÉNZBELI, TERMÉSZETBENI ELLÁTÁSOK BIZTOSÍTÁSA

A Gyvt. megfogalmazza a gyermekek védelmének rendszerét, és egyidejűleg felhatalmazza a települési önkormányzatot a rendeletalkotásra, mely szabályozza az önkormányzat által pénzben és természetben biztosított gyermekvédelmi ellátások formáit, feltételeit, azok igénybevételének és érvényesítésének módját, szervezeti kereteit, az eljárási és jogosultsági szabályokat, valamint a személyes gondoskodást nyújtó alapellátásokat.

A Gyvt. szerinti pénzbeli és természetbeni ellátások:

- a rendszeres gyermekvédelmi kedvezmény,

- óvodáztatási támogatás,

- a rendkívüli gyermekvédelmi támogatás,

- a kiegészítő gyermekvédelmi támogatás.

A személyes gondoskodás keretébe tartozó gyermekjóléti alapellátások:

- a gyermekjóléti szolgáltatás,

- a gyermekek napközbeni ellátása,

- a gyermekek átmeneti gondozása.

A gyermekvédelmi gondoskodás keretébe tartozó hatósági intézkedések:

- a védelembe vétel,

- az ideiglenes hatályú elhelyezés.

A fentiekben leírtak figyelembe vételével Mórágy Község Önkormányzat Képviselő-testülete a gyermekvédelem helyi szabályairól szóló 5/2009. (IV.1.) számú rendeletében szabályozta a hatáskörébe tartozó pénzbeli és természetbeni ellátások részletes szabályait.

A pénzbeli és természetbeni ellátások keretében rendszeres gyermekvédelmi kedvezményre való jogosultság adásával, kedvezményes gyermekétkeztetéssel, beiskolázási támogatással, karácsonyi támogatással, illetve a 0-3 éves gyermekek szüleinek augusztus hónapban folyósított egyszeri 100.000 Ft-os támogatással nyújtott segítséget az önkormányzat a szociálisan rászorult, gyermeket nevelő családok részére.

A juttatások nagy részét az állam finanszírozza egyrészt normatív, másrészt a kiegészítő állami támogatások rendszerében, a beiskolázási, a karácsonyi illetve a 0-3 éves korú gyermekek után adott egyszeri 100.000 Ft-os támogatásra az önkormányzat biztosítja a forrást.

Rendszeres gyermekvédelmi kedvezményre vonatkozó adatok

Rendszeres gyermekvédelmi kedvezmény iránti jogosultság megállapítását lehet kérni az illetékes önkormányzat jegyzőjétől. A tapasztalatok alapján a kérelmezők többnyire már ismerik az ellátás jellegét és feltételeit, a szülők többsége tudja, mikor jár le a jogosultság, és igyekeznek időben jönni új nyomtatványokért, hogy a kedvezmény jogosultsági ideje folyamatos legyen. Az önkormányzat ügyintézője a nevelési-oktatási intézménnyel folyamatosan egyeztet a rendszeres gyermekvédelmi kedvezményben részesülőkről, hogy az intézményvezető tudomást szerezzen arról, hogy a gyermek jogosult állami normatívára.

A gyermek részére a rendszeres gyermekvédelmi kedvezményre való jogosultságot a települési önkormányzat jegyzője állapítja meg egy évre, mely a következőket tartalmazta 2012. évben:

· normatív kedvezmény gyermekétkeztetésben: óvodás és a nappali rendszerű iskolai oktatásban részt vevő 1-8. évfolyamon tanuló számára az étkezés ingyenes.
· normatív kedvezmény iskolai tankönyvvásárlás esetén;

· továbbá akinek a jogosultsága a tárgyév augusztus 1., illetve november 1. napján fennáll, pénzbeli támogatásban részesül, melynek gyermekenkénti összege 2012. évben 5.800 Ft volt augusztus hónapban és 5.800 Ft értékben Erzsébet utalvány november hónapban.
2011. évhez képest bővült a kedvezményben részesültek köre oly módon, hogy az általános iskolában már a 8. osztályba járó gyermekre is vonatkozik a gyermekétkeztetésre vonatkozó támogatás. A kedvezményhez kapcsolódó pénzbeli támogatás, mely augusztus és november hónapban esedékes  5.800 Ft-os összegen maradt, november hónapban már természetbeni formában, Erzsébet utalványban kaptak.
A pénzbeli támogatás összege az államot terheli teljes mértékben. A 2012. évben ez az összeg 1.424.400 forint volt, mely augusztus és november hónapban Erzsébet utalványban került kifizetésre (5.800 Ft gyermekenként).

A kedvezményre való jogosultságot a gyermeket gondozó család egy főre jutó jövedelme, valamint vagyoni helyzete együttesen határozzák meg.

2012. december 31. napján 60 család, azaz 124 gyermek részesült rendszeres gyermekvédelmi kedvezményben. 

A jogosultak körének közel 30%-a olyan családban él, ahol az egy főre jutó havi jövedelem több a nyugdíjminimum felénél(14.250 Ft), de nem éri el annak teljes összegét (28.500 Ft), nagyrészük pedig olyan körülmények között él, ahol az egy főre jutó havi jövedelem eléri a nyugdíjminimumot, illetve meghaladja azt.

A halmozottan hátrányos helyzetű gyermekek (HHH) számával kapcsolatban elmondható, hogy az oktatási intézményünkben 2012. évben 56 gyermek volt halmozottan hátrányos helyzetű a leadott szülői nyilatkozatok alapján. Ezen statisztika forrásaként a kedvezmény megállapításáról szóló határozat mellé csatolt nyilatkozat  mellé csatolt nyilatkozat szolgál, amelynek kitöltése önkéntes.

Az óvodáztatási támogatásra vonatkozóan 2009. január 1. napjától hatályosak az új jogszabályi rendelkezések. A jogalkotók célja, hogy támogassák és ösztönözzék a hátrányos helyzetű szülőket arra, hogy gyermeküket minél hamarabb beírassák az óvodába és gondoskodjanak rendszeres óvodába járatásáról.
Több feltételnek kell megfelelni együttesen ahhoz, hogy a szülőknek meg lehessen állapítani a támogatást. Ezek a következők:

· a gyermeket gondozó szülők legmagasabb iskolai végzettsége maximum nyolc általános iskolai lehet,

· a gyermek rendszeres gyermekvédelmi kedvezményben részesül,

· a szülő a gyermekét annak az évnek az utolsó napjáig beíratta az óvodába, amelyben a gyermek a negyedik életévét betöltötte, és

· gondoskodik gyermeke rendszeres óvodába járatásáról, azaz legalább 6 órát az óvodában tölt, az igazolt és igazolatlanul mulasztott napok száma nem haladja meg a munkanapokra eső óvodai nevelési napok számának 25%-át.

2012. évben óvodáztatási támogatásban  részesülő családok száma: 9.

2012. évben óvodáztatási támogatásra fordított összeg: 180.000 Ft.
E pénzbeli támogatás összege az államot terheli teljes mértékben

Rendkívüli gyermekvédelmi támogatás

Az elmúlt évhez képest a támogatás szabályozása nem változott. A helyi rendelet alapján rendkívüli gyermekvédelmi támogatás pénzben és természetben állapítható meg a gyermeknek, ha a gyermeket gondozó család időszakosan létfenntartási gondokkal küzd vagy létfenntartását veszélyeztető rendkívüli élethelyzetbe került.

A rendelet meghatározza azokat az élethelyzeteket, amelyek bekövetkezése esetén nyújtható a pénzbeli ellátás:

 - akinek családjában az egy főre jutó havi jövedelem nem haladja meg az öregségi nyugdíj mindenkori legkisebb összegének 150%-át, és a család időszakosan létfenntartási gondokkal küzd vagy létfenntartást veszélyeztető rendkívüli élethelyzetbe került;

 - fiatal felnőtt (az a nagykorú személy, aki a 24. életévét nem töltötte be) részére csak abban az esetben állapítható meg rendkívüli gyermekvédelmi támogatás, ha közép- vagy felsőfokú oktatási intézmény nappali tagozatán tanul;

 - a rendkívüli gyermekvédelmi támogatás összege egyszeri alkalommal 5.000 Ft-ig terjedhet;

 - egy naptári éven belül ugyanaz a gyermek legfeljebb 2 alkalommal részesíthető a támogatásban.

A lakosság széles körű tájékoztatása a rendkívüli gyermekvédelmi támogatással kapcsolatban megtörtént, ennek ellenére 2012. évben senki sem igényelte ezt a támogatást.

2.3. Beiskolázási támogatás

Mórágy Község Önkormányzata minden év augusztus hónapjában beiskolázási támogatást nyújt a szülőknek, ezzel is kicsit enyhítve a sok családnak komoly anyagi megterhelést jelentő iskolakezdés súlyát.

2012. augusztus hónapjában a szülők általános iskolás gyermekük után 4.000 Ft-ot, középiskolás gyermekük után 8.000 Ft-ot, felsőfokú tanulmányokat folytató gyermekük után pedig 10.000 Ft-ot kaptak, melyre a forrást az Önkormányzat biztosította összesen 720.000 Ft értékben.
 0-3 éves korú gyermekek támogatása

Mórágy Község Önkormányzatának Képviselő-testülete 2007. május 30-án tartott ülésén megalkotta a 11/2007.(VI.1.) számú Képviselő-testületi rendeletét, mely szerint az életvitelszerűen Mórágy településen élő, 0-3 éves korú gyermeket/gyermekeket nevelő családokat évente 100.000 Ft egyszeri, vissza nem térítendő támogatásban részesíti, ezzel enyhítve és javítva anyagi helyzetüket. Feltételként megszabásra került, hogy ennek fejében a település oktatási, nevelési intézménybe íratja a szülő a gyermekét.

2012. szeptember hónapban 19 család részére megtörtént a 100.000 Ft utalása, összesen 1.900.000 Ft került kifizetésre.

Karácsonyi támogatás

Mórágy Község Önkormányzata által minden évben a karácsonyi ünnepeket megelőző héten kerül kifizetésre a karácsonyi támogatás:

- 0-3 éves korú gyermekek családjának gyermekenként 2.500 Ft

- az óvodás gyermekek után gyermekenként 2.500 Ft kerül átutalásra az Óvodának, melyből játékokat vásároltak a gyermekek számára;

- az iskolás gyermekek után szintén 2.500 Ft kerül átutalásra a Mórágyi Általános Iskola részére, melyből személyre szabott ajándékokat vásárolnak a nevelők a gyermekek részére.

2012. évben 317.500 Ft került kifizetésre karácsonyi támogatásként.
Bursa Hungarica ösztöndíj-pályázat

Mórágy Község Önkormányzata – mondhatni már hagyományként – 2012. évben újra csatlakozott a Bursa Hungarica Felsőoktatási Ösztöndíjpályázathoz. Erre a célra a képviselő-testület 120.000,-Ft-ot biztosított. A pályázók két típusú pályázaton indulhattak. Az „A” típusún azok a hallgatók, akik már hallgatói valamely felsőoktatási intézménynek, a „B” típusún pedig azok, akik középiskola utolsó évét végzik és beadták jelentkezésüket felsőoktatási intézményhez. Az „A” típusú pályázaton két egymást követő félévre – a tárgyi tanév és a következő tanév első félévére -, a „B” típusú pályázaton pedig a sikeres felvételt követően 6 egymást követő félévre nyerhettek el támogatást a pályázók. 2012. évben négy „A” típusú pályázat érkezett. A kilenc támogatott pályázó 5.000,-Ft/hó támogatásban részesültek

Gyermekétkeztetés megoldásának módja

Az önkormányzat a gyermekétkeztetést a közoktatási intézménye illetve az óvoda útján a gyermekek napközbeni ellátása keretében biztosítja. Az önkormányzat a  Napközi Otthonos Konyha működtetésével oldja meg a gyermekek étkeztetését, amely az egészséges életmódot figyelembe véve biztosítja a gyermekek számára a korszerű táplálkozást. A hús, tejtermék, zöldségfélék, gyümölcsök aránya megfelelő, az ételféleségek mennyisége és minősége megfelelő volt. Minden nap volt zöldség, gyümölcs vagy ivólé, ami fedezi a gyerekek napi vitaminszükségletét.

A Gyvt. 148.§ (5) bekezdése alapján az óvodás, az 1-8 évfolyamon nappali rendszerű iskolai oktatásban részt vevő és rendszeres gyermekvédelmi kedvezményben részesülő gyermek után az intézményi térítési díj 100%-át kellett kedvezményként biztosítani. Azon családok esetében, ahol három vagy több gyermek van, illetve tartósan beteg vagy fogyatékos gyermeket nevel a család, gyermekenként a szintén 50%-os kedvezményt kellett biztosítani az intézményi térítési díjból.

3. AZ ÖNKORMÁNYZAT ÁLTAL BIZTOSÍTOTT SZEMÉLYES GONDOSKODÁST NYÚJTÓ ELLÁTÁSOK BEMUTATÁSA

A Gyvt. 15.§ (2) bekezdése értelmében a személyes gondoskodás keretébe tartozó gyermekvédelmi alapellátások a következők:

1./ a gyermekjóléti  szolgáltatás

2./ a gyermekek napközbeni ellátása

3./ a gyermekek átmeneti gondozása.

3.1. Gyermekjóléti szolgáltatás

Az ezzel kapcsolatos feladatokat Bonyhád Város Önkormányzatával kötött társulási megállapodás keretében biztosítjuk. A Szolgálatnál a családgondozó munkáját szociális asszisztens, romareferens, pszichológus és jogász segíti.

3.2. Gyermekek napközbeni ellátása

Mórágy községben a gyermekek napközbeni ellátása – a Gyvt. 41.§-ának figyelembe vételével a közoktatásról szóló 1993. évi LXXIX. törvény hatálya alá tartozó – óvodában és iskolai napköziben kerül megszervezésre. A gyermekek napközbeni ellátása keretében kerül biztosításra a gyermekek étkeztetése is.
A 3 éven aluli gyermekek napközbeni ellátásával, megszervezésével kapcsolatban 2012. évben változás következett be, 2012. szeptember 1. napjától létrejött a Mórágyi Óvoda és Egysége Óvoda-bölcsőde, amely a munkaerő-piacra való visszatérést nagyban segítette a mórágyi édesanyáknak. 
3.3. Gyermekek átmeneti gondozása

A gyermekek átmeneti gondozása a Gyvt. alapján kötelező alapellátási feladat, mely az „Árvácska” Családok Átmeneti Otthona 2007. január 1-jétől intézményfenntartó társulásban működik a többcélú kistérségi társulás 21 településen, így biztosított a krízis helyzetbe került gyermekek és szüleik átmeneti elhelyezése.
Településünkön a helyettes szülői hálózat nem megoldott, mivel a településen eddig igény nem merült fel és olyan helyzetek sem adódtak a családokon belül, melyek eme intézmény létrehozását igényelnék.

4. JEGYZŐI HATÁSKÖRBEN TETT GYÁMHATÓSÁGI INTÉZKEDÉSEK

A feladatellátás személyi, tárgyi feltételei

A jegyzői hatáskörbe tartozó gyermek-és ifjúságvédelemmel, valamint a gyámügyi igazgatással kapcsolatos feladatok ellátásával a körjegyzőség jegyzője foglalkozik. 

A rendszeres gyermekvédelmi kedvezményre való jogosultság megállapítását kapcsolt munkakörben  - egyéb szociális feladatok ellátása mellett egyéb felsőfokú szakképesítésű ügyintéző látja el.

A körjegyző és az ügyintéző munkavégzéséhez külön-külön számítógép áll rendelkezésre, amelyen a CD-jogtár használható és az interneten a szakmai honlapok elérhetőek. A hatályos joganyag a Magyar Közlöny és a Szociális Közlöny segítségével figyelemmel kísérhető. A gyermekvédelmi ügyintéző részére szerkesztett iratminták, ügymenetmodellek szükség esetén rendelkezésre állnak. Rendszeresen lehetőséget biztosítunk a szakmai továbbképzéseken történő részvételre.

Védelembe vettek száma, védelembe vétel okai, felülvizsgálatok eredménye

A Gyvt. megfogalmazása alapján a veszélyeztetettség olyan – magatartás, mulasztás vagy körülmény következtében kialakult  - állapot, amely a gyermek testi, értelmi, érzelmi vagy erkölcsi fejlődését gátolja, vagy akadályozza. Amennyiben a szülő vagy más törvényes képviselő a gyermek veszélyeztetettségét az alapellátások önkéntes igénybevételével megszüntetni nem tudja, vagy nem akarja, de alaposan feltételezhető, hogy segítséggel a gyermek fejlődése a családi környezetben mégis biztosítható, a települési önkormányzat jegyzője a gyermeket védelembe veszi.

A védelembe vett kiskorúak számát az alábbi táblázat mutatja:

	Védelembe vett kiskorúak száma 2012. december 31. napján
	0 fő

	A tárgyévben védelembe vett kiskorúak száma
	0 fő

	A tárgyévben megszűnt védelembe vett kiskorúak száma
	0 fő

	Védelembe vett kiskorúak száma 2010. december 31. napján
	0 fő


2012. évben gyermek védelembe vételére nem került sor. 

Ideiglenes hatályú elhelyezés

Az eljárásra akkor kerülhet sor, ha a gyermek felügyelet nélkül marad, illetve fejlődését környezete vagy önmaga súlyosan veszélyezteti, és emiatt azonnali elhelyezése szükséges.

Ideiglenes hatályú elhelyezésre 2012. évben nem került sor.

Jegyzői hatáskörben történt egyéb intézkedések

A fentieken túl esetszámot és a születendő gyermek, illetve a kiskorú érdekében tett intézkedés jelentőségét tekintve a családi jogállás érdekében történt intézkedés kiemelkedő fontosságú. 2012. évben nem került sor családi jogállás rendezésére. Egy esetben pedig a családi jogállás tisztázása átadásra került a Bonyhád Gyámhivatalhoz, mert letelt a 3 év türelmi idő, és ezt követően ez már nem az anyakönyvvezető hatáskörébe tartozik.
Ügygondnok kirendelésére 2012. évben nem került sor.

A nyilvántartások vezetése folyamatos.

Településünkön 2012. év decemberében nyilvántartott veszélyeztetett kiskorúak száma 23 fő volt.

Társhatóságok megkeresésére  - belföldi jogsegély keretében –  6 alkalommal készült környezettanulmány vagy vagyonleltár.

Az ügyek csekély száma nem arra utal, hogy településünkön nincsenek jelen a veszélyeztető körülmények, hanem a legtöbb esetben a gyermekjóléti szolgálat intézkedése, családgondozása elkerülhetővé teszi a hatósági beavatkozást.

Felügyeleti szervek ellenőrzésének tapasztalatai

A gyermeki jogok érvényesülésének egyik legfontosabb biztosítéka a gyámügyi hatósági munka törvényessége, a jegyzői határozatok megalapozottsága.

Ennek ellenőrzését a  Tolna Megyei Kormányhivatal Szociális és Gyámhivatala látja el, egyrészt a megfellebbezett ügyek elbírálásával, másrészt átfogó és célvizsgálat tartásával.

Ilyen jellegű átfogó vizsgálatra 2012. május hónapban került sor.

5. JÖVŐRE VONATKOZÓ CÉLKITŰZÉSEINK

Fő feladatunk a jövőben is az egészségügyi, oktatási, szociális alapfeltételek biztosítása. Folyamatosan tartjuk a kapcsolatos a családgondozóval, védőnővel, háziorvossal, intézményvezetőkkel.

A legfontosabb feladat a gyermekvédelem területén a prevenció eszközeinek széleskörű alkalmazása.

A speciális gyermekvédelem területén – melybe a nehezen nevelhető, hátrányos helyzetű gyermekek tartoznak – a jövőben is minden igyekezetünkkel és eszközünkkel azon kívánunk lenni, hogy a problémákat a legrövidebb időn belül, a körülményekhez mérten enyhítsük, megszüntessük. A cél annak megelőzése, hogy a gyermeket a családból kiemeljük.

6. BŰNMEGELŐZÉS

A településen nem jelentős a bűnelkövetések száma, azonban meglátásunk szerint bűnmegelőzési program kidolgozására a Völgységi Többcélú Kistérségi Társulás keretében 

Célszerű sort keríteni, amelyben az áldozatvédelem, a gyermekek bűnelkövetésének és bűnismétlésének megelőzése, valamint a drog prevenció kaphatna megkülönböztetett szerepet.

A jelzőrendszer tagjaival ( családgondozó, védőnő, óvoda, iskola, rendőrség) a kapcsolat jó, az információáramlás folyamatos.

A kiskorúak által elkövetett, ismertté vált bűncselekmények, szabálysértése településünkön 2012. évben nem voltak.

A Bonyhád Város Rendőrkapitányság vezetője minden évben beszámol a Völgység közbiztonsági helyzetéről. Ennek keretében kapunk bővebb felvilágosítást Mórágy közbiztonsági helyzetéről is.

A kapitányságtól segítséget kapunk felvilágosító, megelőző előadások szervezésével. 

2012. évben az általános iskolában a 7. és 8. osztályosoknak havonta két alkalommal szerveztek ilyen előadást a gyermekeknek és tanáraiknak.

7. A TELEPÜLÉSI ÖNKORMÁNYZAT ÉS A CIVIL SZERVEZETEK KÖZÖTTI KAPCSOLAT
A Művelődési Házban működik a Könyvtár és Teleház, ahol számítógép-használatot, internetet biztosít az Önkormányzat annak, aki erre igényt tart. 6 db. számítógép és nyomtató áll rendelkezésre, csekély ellenszolgáltatásért. 

Minden évben megrendezésre kerül a Mórágy Német Nemzetiségi Néptáncegyüttes évadnyitó bálja, a Svábbál, melyet minden évben gyönyörű tánccal nyitnak meg, de új koreográfiákat is bemutatnak, melyek nagy sikert aratnak. Viszont elmaradhatatlanok a hagyományos néptáncok is.

Mórágyi Sörnap szintén a Mórágyi Német Nemzetiségi Néptáncegyüttes által szervezett nap, amely a felhőtlen szórakozásról szól. A kreatív játékoktól a színpadi műsorokig megtalálható minden mi szem szájnak ingere.

A Mórágy Búcsú, ez a régi hagyományokra épülő rendezvény mára már a falu legszebb ünnepévé vált. Eredeti forrásokból merített a Néptáncegyüttes, és igyekeznek azt a legautentikusabb módon életre kelteni. Gyönyörű népviseletek, zene, tánc, jókedv, ez a Mórágyi Búcsú.

Márton-napkor a mórágyi óvodások lampionos felvonulást tartottak a faluban, mely után a Művelődési Házban a Német Kisebbségi Önkormányzat által elkészített zsíros kenyér és meleg tea várta a kis felvonulókat.

Karácsonykor a színes kulturális műsor mellett kicsik és nagyok, zenés-prózai előadásukkal kedveskednek a falu lakóinak, szeretetet lopva szívükbe.  

Településünkön hosszú múltra tekint vissza a Mórágyi Sport Egyesület. Az egyesület összefogja a focizni vágyó, mozgásigényes fiatalokat. 

Tisztelt Képviselő-testület!

Kérem, hogy a 2012. évre vonatkozó átfogó értékelésemet megtárgyalni és elfogadni szíveskedjenek.

Mórágy, 2013. április 22..

Bakó Józsefné








      jegyző

